KOMISIJOS REGLAMENTAS (EB) Nr. 472/2008
2008 m. gegužės 29 d.
kuriuo įgyvendinamos Tarybos reglamento (EB) Nr. 1165/98 dėl trumpojo laikotarpio statistikos nuostatos dėl pirmųjų bazinių metų, taikytinų NACE 2 red. laiko eilutėms, ir laiko eilučių iki 2009 m., kurios turi būti perduodamos pagal NACE 2 red., išsamumo lygio, formos, ataskaitinio laikotarpio ir pirmojo ataskaitinio laikotarpio
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. gegužės 19 d. Tarybos reglamentą (EB) Nr. 1165/98 dėl trumpojo laikotarpio statistikos (1), ypač į jo 17 straipsnio k ir l punktus,
kadangi:
(1)
Reglamentu (EB) Nr. 1165/98 nustatyta bendra Bendrijos trumpojo laikotarpio statistinių duomenų apie ekonominį ciklą rengimo sistema. Šių statistinių duomenų taikymo sritis apibrėžta pagal 1990 m. spalio 9 d. Tarybos reglamentą (EEB) Nr. 3037/90 dėl statistinio Europos bendrijos ekonominės veiklos rūšių klasifikatoriaus (NACE 1 red.) (2).
(2)
Pagal 2006 m. gruodžio 20 d. Europos Parlamento ir Tarybos reglamentą (EB) Nr. 1893/2006, nustatantį statistinį ekonominės veiklos rūšių klasifikatorių NACE 2 red. ir iš dalies keičiantį Tarybos reglamentą (EEB) Nr. 3037/90 bei tam tikrus EB reglamentus dėl konkrečių statistikos sričių, nuo 2009 m. sausio 1 d. Reglamentu (EB) Nr. 1165/98 reglamentuojami trumpojo laikotarpio statistiniai duomenys rengiami pagal NACE 2 red.
(3)
Pagal Reglamento (EB) Nr. 1165/98 17 straipsnio k ir l punktus būtina nustatyti pirmuosius bazinius metus, taikytinus NACE 2 red. laiko eilutėms, ir laiko eilučių iki 2009 m., kurios turi būti perduodamos pagal NACE 2 red., išsamumo lygį, formą, ataskaitinį laikotarpį ir pirmąjį ataskaitinį laikotarpį.
(4)
Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Pirmieji baziniai metai, taikomi trumpojo laikotarpio statistiniams duomenims, reglamentuojamiems Reglamentu (EB) Nr. 1165/98 ir parengtiems pagal NACE 2 red., yra 2005 m. (D-310 - 2006 m.).
2 straipsnis
1. Konkretūs reikalavimai, taikomi laiko eilučių iki 2009 m., kurios turi būti perduodamos pagal NACE 2 red., išsamumo lygiui, formai, pirmajam ataskaitiniam laikotarpiui ir ataskaitiniam laikotarpiui, nustatyti priede.
2. Pagal 1 dalyje nustatytus reikalavimus parengtos laiko eilutės perduodamos Komisijai (Eurostatui):
a)
mėnesio rodikliai - ne vėliau kaip atitinkami 2009 m. sausio mėn. duomenys;
b)
ketvirčių duomenys - ne vėliau kaip atitinkami pirmojo 2009 m. ketvirčio duomenys.
3 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2008 m. gegužės 29 d.